Verslaentheid, vrees ná slikdam se wal barsSophy Beukes en haar kleinkinders is hartseer oor hul huis wat oorstroom het [Foto: Anja van der Merwe, Maroela Media] Só vertel ŉ moedelose inwoner van Jagersfontein in die Vrystaat, wat alles in sy huis verloor het nadat ŉ slikdam se wal Sondag gebreek en verwoesting gesaai het. ŉ Gevoel van verslaentheid het Maandagoggend oor die inwoners van dié myndorp gehang. Van die inwoners – wie se huise verspoel of selfs weggespoel het – het Maandag by die verspoelde gedeelte van die dorp saamgedrom. In hul oë was onsekerheid oor die pad vorentoe en wanneer hulle oor hul verlies praat, is die hartseer in hul stemme duidelik. Inwoners het Maandag gewag om van iewers antwoorde te kry [Foto: Anja van der Merwe, Maroela Media] “Ons sal dit nie dan kan oorleef nie,” vertel ŉ inwoner, Thomas Molosioa. “Inwoners het gisteraand op die koppie gaan slaap uit vrees dat die wal verder breek.” Minstens een persoon het reeds gesterf en sowat 75 is beseer nadat die wal van ’n slikdam 06:00 Sondagoggend meegegee en ongeveer 100 huise verspoel het. ŉ Groep inwoners van die Charlesville-nedersetting wys met hul vingers na verspoelde fondasies en vertel dat hulle dit nog ŉ dag tevore hul huise genoem het. In ŉ oogwink is alles wat hulle besit het, deur vloedwaters weggesleur. Inwoners staan by die verspoelde aarde [Foto: Anja van der Merwe, Maroela Media] Huise is deur die vloedwaters weggespoel [Foto: Anja van der Merwe, Maroela Media] “Ek en Bruno was amper dood,” vertel Mahajane. “Dit is ŉ baie seer ding hierdie.” Mahajane se huis is heeltemal oorstroom en volgens hom is elke liewe meubelstuk en sy motor weggespoel. Mahajane vertel van sy vriend se oupa wat sedert Sondag nog nie met ŉ oog gewaar is nie. Die polisie en reddingspanne was Maandagoggend op die toneel om van die vermiste persone in die slik te soek. Daar is al persone uit die slik gered wat byna verkluim het. Die Vrystaatse regering het Sondag bevestig dat minstens drie liggame reeds gevind is. Estelle Noordman, ŉ plaaslike DA-raadslid, sê hierdie getal kan egter hoër wees, omdat die reddingspogings nog in proses is. Polisie het Maandag na vermiste persone gesoek [Foto: Anja van der Merwe, Maroela Media] Sophy Beukes en haar dogter, Anel, vertel hulle het die oggend ŉ dreuning vanuit hul huis in die Itumeleng-nedersetting gehoor, waarna hulle net water gesien het. “Ons het gestaan en kyk hoe die water in die rigting van ons huis aangestroom kom. Ons kon betyds uit die huis kom,” vertel Sophy. “Ek het net met die klere aan my lyf daar uitgekom.” Bonang Monyau sê dit het soos ŉ storm gelyk met die water wat so hoog soos die huise se dakke opgestoot het. Die water is deur sy ouma, Paulina (94), se huis. Paulina is tans in die hospitaal waar sy vir skok behandel word. “Sy het groot geskrik,” sê Monyau. Susanna Mokollo sê hulle het vir hul lewe gevrees toe hulle douvoordag vir die vloedwaters moes weghardloop. “Ons het nog nooit so iets beleef nie. Ons weet van die Merriespruit-slikdam in Virginia wat oorstroom het, maar het nooit gedink dit sal by ons ook gebeur nie,” vertel Mokollo. Een van die inwoners wys vir Maroela Media ŉ voertuig wat in die slik op sy dak staan, en vertel dat dié voertuig aan ŉ familielid van hom behoort het. “My oom se bussie is ook heeltemal deur die vloedwaters verwoes,” vertel die inwoner. [Foto: Neo Sammuel Kabi, Facebook] Weldoeners en nie-regeringsorganisasies het ingespring om te help waar die nood groot is deur kos, water, klere, komberse en beddegoed aan die inwoners te verskaf. Weldoeners en nieregeringsorganisasie het ingespring om te help waar die behoefte groot is, deur kos en water aan inwoners uit te deel [Foto: Anja van der Merwe, Maroela Media] Opruimingswerk op die R706-pad tussen Bloemfontein en Jagersfontein het Maandag hervat [Foto: Anja van der Merwe, Maroela Media]